Önkéntes – IKSZ támogató

*A BAGázs Iskolai Közösségi Szolgálat programja a bagi cigánytelepen élő gyerekeknek biztosít iskola utáni projektalapú, kreatív foglalkozásokat, középiskolások bevonásával. A program mind szociális, mind szakmai tapasztalatszerzés szempontjából értékes alternatívát nyújt a gimiseknek a kötelező közösségi szolgálat elvégzésére. A BAGázs IKSZ programról bővebben*[*ezen az oldalon*](http://www.bagazs.org/projektjeink/gyerek-projektek/iksz/)*olvashatsz.*

JELENTKEZZ ÖNKÉNTESNEK A BAGÁZS KREATÍV GYEREKFOGLALKOZÁSÁHOZ!

Kik vagyunk?

A BAGázs 2011 óta azon dolgozik, hogy egy olyan társadalomban élhessünk, ahol a romák is elérhetik a céljaikat. Ennek eléréséhez érzékenyítjük a többségi társadalmat, hogy csökkenjenek meglévő előítéleteik és fejlesztjük a kisebbséghez tartozókat, hogy képesek legyenek tenni céljaik megvalósításáért. Jelenleg a Budapesttől 40 km-re található Bag nagyközség 400 fős romatelepén dolgozunk egy olyan modellprogram kialakításán és terjesztésén, amely mellérendelt viszonyon alapul, és országszerte segítheti a szegregációval küzdő közösségeket.

Téged keresünk, ha:

Október elején induló IKSZ programunkba keresünk olyan önkénteseket (ún. támogatókat) akik:  
- könnyen megtalálják a hangot a gimnazista fiatalokkal, emellett folyamatos támogatást tudnak nekik nyújtani,  
- nyitott a hozzáállásuk, határozott a fellépésük,  
- minimum 18 évesek,  
- előnyt jelent, ha van tapasztalatuk a gyerekekkel való munkában.

Amit mi nyújtani tudunk neked:

- együttműködést Magyarország egyik legeredményesebb roma integrációval foglalkozó civil szervezetével   
- szakmai képzést és tapasztalatot biztonságos és felügyelt keretek között  
- rengeteg új élményt, tanulást a telepen élőktől és az önkéntesektől

Amit a program támogatóinak vállalnia kell:

- szeptember végén részt vesznek egy 3 napos ottalvós támogatói képzésen ( időpont: 2016. szeptember 30. – október 2.)  
– heti egy alkalommal, 15 héten keresztül (októbertől januárig) kreatív fejlesztő foglalkozást tartanak Bagon a telepi gyerekeknek  
– 2 hetente részt vesznek egy 1 órás esetmegbeszélő alkalmon a budapesti irodában

Hogyan jelentkezhetsz?

**2016. szeptember 4. éjfélig** küldd el nekünk az [**iksz@bagazs.org**](mailto:iksz@bagazs.org) email címre önéletrajzodat, és válaszaid a következő kérdésekre:

1. Mit gondolsz, milyen személyiségjegyeid, készségeid tesznek alkalmassá erre a feladatra?  
2. Milyen kételyeid, félelmeid merülnek fel a feladattal kapcsolatban?  
3. Mit vársz, mi az, amiben személyesen fejlődhetnél a program résztvevőjeként?  
4. Hol találkoztál a felhívással?

**Hajrá, nagyon várjuk a jelentkezésed!**